4.10.2022
SL
Uradni list Evropske unije
L 256/5
IZVEDBENI SKLEP KOMISIJE (EU) 2022/1847 z dne 28. septembra 2022 o zahtevku za prijavo evropske državljanske pobude „Obravnava specifičnih učnih težav na ravni EU“ v skladu z Uredbo (EU) 2019/788 Evropskega parlamenta in Sveta (notificirano pod dokumentarno številko C(2022) 6901) (Besedilo v angleškem jeziku je edino verodostojno)
EVROPSKA KOMISIJA JE –
ob upoštevanju Pogodbe o delovanju Evropske unije,
ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) ter zlasti člena 6(2) in (3) Uredbe,
ob upoštevanju naslednjega:
(1)
Komisiji je bil 1. avgusta 2022 predložen zahtevek za prijavo evropske državljanske pobude „Obravnava specifičnih učnih težav na ravni EU“.
(2)
Organizatorji so cilje pobude opredelili tako: „Cilj te pobude je olajšati dostop do izobraževanja osebam s specifičnimi učnimi težavami (tj. disleksijo, diskalkulijo, disgrafijo).
Učenci, dijaki in študenti s specifičnimi učnimi težavami se srečujejo s problemi pri izobraževanju zaradi nepoznavanja tega področja, pomanjkanja primernih učnih gradiv in nepravičnih pogojev pri preverjanju znanja.
Čeprav države članice posamično obravnavajo to vprašanje, zaradi razlik v opredelitvah učnih težav ter različnih metod odkrivanja in pomoči prihaja do razhajanj med državami.
Zato so učenci, dijaki in študenti v različnih državah članicah obravnavani različno, kar bi lahko oviralo njihovo pravico do prostega gibanja, kot jo zagotavljata Pogodbi, ter negativno vplivalo na njihovo izobraževanje in vključevanje v družbo.
Komisijo pozivamo, naj v skladu s členom 165(4), druga alinea, PDEU predstavi predlog priporočila Sveta s skupnimi smernicami za nacionalne vlade o tem, kako odkrivati in obravnavati učne težave.
Boljše vključevanje oseb z učnimi težavami v izobraževalni sistem bi bilo pomemben korak k zagotavljanju enakih možnosti za vse državljane EU.“
(3)
V prilogi k pobudi so navedene nadaljnje podrobnosti o vsebini, ciljih in ozadju pobude, podrobno pa so navedeni tudi razlogi v podporo pobudi.
V prilogi so poudarjene naslednje tri točke pobude, in sicer (1) da lahko izpostavi globalno razsežnost tega problema in potrebo po njegovi obravnavi na evropski ravni, (2) da lahko Komisija s svojo skupino strokovnjakov in širšim vidikom zakonodaje držav članic prispeva k raziskavam o specifičnih učnih težavah – te raziskave bi se morale osredotočiti na iskanje vseevropske opredelitve učnih težav in določitev prilagoditev – ter (3) da lahko pobuda poudari pomen uporabe novih tehnologij za olajšanje učnega procesa za učence, dijake in študente z učnimi težavami.
(4)
Pobudi je priložen dodaten dokument, ki vsebuje primerjalno študijo o disleksiji v Evropi.
(5)
Kar zadeva splošni cilj pobude, da se osebam z učnimi težavami olajša dostop do izobraževanja z razvojem kakovostnega izobraževanja, tako da se spodbuja sodelovanje med državami članicami ter po potrebi podprejo in dopolnijo njihovi ukrepi, pri čemer se v celoti upošteva njihova odgovornost za učne vsebine in organizacijo izobraževalnih sistemov, je Komisija pristojna za predložitev predloga pravnega akta na podlagi člena 165 Pogodbe o delovanju Evropske unije (PDEU).
(1) UL L 130, 17.5.2019, str.
55.